b'\n_START_ARTICLE_\nAmazon Kindle\n_START_PARAGRAPH_\nAmazon Kindle je dru\xc5\xbeina naprav proizvajalca Amazon.com za branje elektronskih knjig, ki so jo razvili pri Amazonovi podru\xc5\xbenici Lab126. Njihov pasivni zaslon s tehnologijo elektronskega papirja, ki simulira tiskan papir, prikazuje do 16 odtenkov sive. Kindle uporablja brez\xc5\xbei\xc4\x8dno povezavo, ki uporabnikom omogo\xc4\x8da kupovanje, prena\xc5\xa1anje z interneta in branje e-knjig, \xc4\x8dasopisov, revij, spletnih dnevnikov in drugih digitalnih medijev. Uporabniki si lahko \xc5\xbeelene strani ozna\xc4\x8dijo, naredijo zaznamke ali pripi\xc5\xa1ejo opombe k vsebini. Naprave omogo\xc4\x8dajo uporabniku, da med branjem knjige ali \xc4\x8dasopisa i\xc5\xa1\xc4\x8de sopomenke izbranim besedam ali pa preveri njihov pomen v \xc5\xbee vgrajenem slovarju._NEWLINE_Od leta 2007, ko je pri\xc5\xa1la na trg prva izvedenka Kindla, je Amazon.com izdelal ve\xc4\x8d razli\xc4\x8dic, do danes v treh generacijah. Poleg osnovne serije Kindlov obstaja \xc5\xa1e serija Kindle DX z ve\xc4\x8djim zaslonom. Leta 2011 je pri\xc5\xa1la na trg cenej\xc5\xa1a razli\xc4\x8dica brez tipkovnice (ima samo nekaj gumbov za navigacijo po uporabni\xc5\xa1kem vmesniku), ob \xc4\x8demer so bili starej\xc5\xa1i modeli s tipkovnico preimenovani v Kindle Keyboard. Kindle Touch, prav tako predstavljen leta 2011, ima namesto tipkovnice zaslon na dotik. Zadnji model, Kindle Fire (2011), je tabli\xc4\x8dni ra\xc4\x8dunalnik z LCD-zaslonom.'